གཉེན་སྟོན་ཕལ་ཆེར་བག་གསར་བསྐྱལ་བའི་ལོ་དེའི་ལོ་གསར་གྱི་གཟའ་སྐར་འཕྲོད་སྦྱོར་བཟང་བའི་དུས་ཞིག་ལ་བྱེད་པ་ཡིན་ཏེ།ཉིན་དེར་གནས་ཚང་གིས་ཤ་མར་ཐུད་གསུམ་དང་།དཀར་གསུམ་མངར་གསུམ་སོགས་བཟའ་བཏུང་ལོངས་སྤྱོད་གྱ་ནོམ་པར་བཤམས་ཀྱི་ཡོད་ཅིང་།ཞང་ཆེན་ཞང་ཆུང་དང་།དགའ་ཉེ་སྤུན་མཆེད་སོགས་ཐག་ཉེ་རིང་ཀུན་གྱི་མགྲོན་པོ་མ་ཚང་བ་མེད་པར་ལྷན་གཅིག་ཏུ་འཛོམས་ཀྱི་ཡོད།ཉིན་དེའི་ཆེས་གཙིགས་ཆེ་བའི་མགྲོན་པོ་ནི་ཨ་ཞང་རྣམས་ཡིན་ཞིང་།ཁོ་ཚོར་མགྲོན་བརྒྱའི་གྲལ་འགོ་ན་རིམ་པ་བཞིན་འདུག་གནས་བཀོད་སྒྲིག་བྱས་ཡོད་ལ།ཀུན་གྱིས་བརྩི་བཀུར་ཆེན་པོ་བྱེད་པ་རེད།གཉེན་སྟོན་ཐོག་ཏུ་བོས་པའི་མགྲོན་པོ་སུ་ཡིན་ནའང་ལག་སྟོང་དུ་ཡོང་བའི་སྲོལ་མེད་ཅིང་།རང་རང་གི་འཁོས་བབ་དང་བསྟུན་ནས་ཤ་ཆང་དང་གོ་རེ།སྒོར་མོ།ཁ་བཏགས་སོགས་གོམས་སྲོལ་ལྟར་ཁྱེར་ཡོད་ལ།ཨ་ཞང་ཚོས་དེ་བས་ཀྱང་རྟ་ནོར་ལུག་གསུམ་གང་རུང་དང་གོས་ལྭ་ཕྲུག་ལྭ་སོགས་མག་པའི་ཕ་མ་གཉིས་གཙོ་བྱས་པའི་ཁྱིམ་མི་ཡོངས་ལ་རིམ་པ་བཞིན་འོས་འཚམ་དུ་སྟེར་བ་ཡིན་ལ།མག་པ་ཚང་གིས་ཀྱང་དེར་ཕྱིར་གོས་དང་ཚི་ལེན་སོགས་ཀྱི་རྫོགས་པ་བྱིན་པ་ཡིན།སྟོན་ཐོག་ནས་ཐོག་མར་གྲལ་ཚགས་དམ་པ་ཞེས་གཉེན་ཚང་གི་ཤ་ཉེ་གཙོ་བོས།ཡར་གྲལ་མར་གྲལ་བར་གྲལ་གསུམ།།ཡར་གྲལ་གྲལ་ན་སྟག་པགས་བཏིང་།།སྟག་རི་མོ་སྟེང་དུ་ཞང་ཆེན་བཞུགས།།བར་གྲལ་གྲལ་ན་གཟིག་ཐིག་ལེའི་སྟེང་དུ་ཞང་འབྲིང་བཞུགས།།མར་གྲལ་གྲལ་ན་དོམ་པགས་བཏིང་།།དོམ་སྤུ་ཅན་སྟེང་དུ་ཞང་ཆུང་བཞུགས།།ཞེས་སྟོན་གླུ་སྙན་མོས་ཨ་ཞང་རྣམས་ལ་བསྔགས་ཚིག་གི་མེ་ཏོག་ཕྲེང་བ་དགུང་དུ་གཏོར་བ་རེད།གྲལ་ཚགས་དམ་རྗེས་སུ་སྡེ་པའམ་ཚོ་པ་དེའི་རྒན་པོ་ལོ་ལོན་ཞིག་གིས་ལག་བཀྲ་ཤིས་རྟགས་བརྒྱད་གི་དཀར་ཡོལ་བདུད་རྩི་ཆང་གིས་བལྟམས་པ།ཁར་འབྲི་མར་སེར་བོས་རྒྱན་བཏབ་པ་ཞིག་བཟུང་སྟེ་སྨོན་འདུན་གྱི་མཆོད་ཁ་བསམ་གྱིས་མི་ཁྱབ་པ་འཕེན་པ་དང་།དེའི་འཕྲོད་ཨ་ཞང་རེ་རེས་ཀྱང་སྨོན་ལམ་དང་གཤིས་བརྗོད་བྱེད།སྤྱིར་གཉེན་སྟོན་ནི་བུ་བུ་མོ་གཉིས་མཉམ་དུ་འདུས་པའི་དགའ་བསུ་རྟེན་འབྲེལ་གྱི་མཛད་སྒོ་ཞིག་ཡིན་པས།གླུ་ལེན་གར་རྩེད་བྱེད་པ་ནི་དེའི་ནང་དོན་གཙོ་བོ་ཞིག་རེད།ཉིན་དེར་ཨ་ཞང་ཚང་དང་མག་པ་ཚང་གི་ཕྱོགས་གཉིས་ཕན་ཚུན་གླུ་ལེན་རེས་དང་གླུ་ཤགས་འགྱེད་རེས་ཀྱི་སྲོལ་ཡོད་ཅིང་།རང་ཕྱོགས་ཀྱི་ལ་རྒྱ་དང་མཚན་སྙན་མི་འཆོར་བའི་ཆེད་དུ་བག་སྟོན་བྱེད་པའི་ཉིན་འགའི་སྔོན་ནས་བཟུང་དེར་ཁྲིད་སྦྱངས་དང་སྟ་གོན་བྱེད་པ་ཡིན།ཉིན་ཧྲིལ་པོའི་སྟོན་ཚོགས་ཀྱི་མཇུག་གྲོལ་བ་ན།ཨ་ཞང་ཆེ་ཆུང་འདུས་པའི་ཕྱོགས་ཀྱི་མགྲོན་པོ་རྣམས་ལ་ལམ་ཆང་གི་རྫོང་བ་བྱས་ཏེ་བདེ་མོའི་ལམ་དུ་སྐྱེལ་མ་བྱེད་པ་དང་།ཨ་ཞང་རྣམས་ཀྱིས་སྡེ་འདབས་ནས་གཉེན་ཚང་དང་རུ་སྡེ་ཚོ་པ།ཁ་ཡ་ན་ཟླ་བཅས་ལ་ངག་སྙན་མོ་དབྱངས་ལ་དྲངས་ཏེ་གླུ་འཇོག་པ་ནི་འདི་ལྟར།བུ་ཁྱིམ་ནས་སྐྱེས་ཀྱི་མ་བསམ།།བུ་མོ་སྒོ་ནས་ཡོང་ཐལ་མ་བསམ།།དེ་གཉིས་ལ་བཟང་ངན་མ་ཕྱེ།།སྡེ་གཅིག་གི་ན་ཟླ་གཅེས་མ།།རྒྱུ་ནོམ་པས་སྐྱོར་རྒྱུ་དཀའ་མོད།ལག་ལས་ཀའི་ཕྱོགས་ལ་མཉམ་ཞོག།ཟས་རུམ་ཟ་བྱ་རྒྱུ་དཀའ་མོད།།གཏམ་ཁ་བཅོས་བྱ་རྒྱུ་མ་བརྗེད།།ཅེས་པའི་གླུ་ཡི་སྒོ་ནས་བུ་མོ་བཙོལ་གདམས་ལེགས་པར་བགྱིས་ཏེ་འགྲོ་བ་ཡིན་ལ།དེའི་ཉིན་བག་གསར་ཡང་ཨ་ཞང་ཚོ་དང་མཉམ་དུ་ཕྱིར་རང་ཡུལ་དུ་ལོག་པ་ཡིན།།གཉེན་སྟོན་གྲོལ་རྗེས་ཀྱི་ཉིན་འགའི་རྗེས་ནས་བུ་མོ་ཚང་གི་ཤ་ཉེ་གཙོ་བོ་ཞིག་གིས་བག་གསར་ཕྱིར་གནས་ཡུལ་དུ་བསྐྱལ་པར་འོང་བ་ཡིན།།དེ་དུས་བག་གསར་གྱི་བཙན་མདའ་ཞེས་མདའ་ཞིག་ཁྱེར་དགོས་ལ།དེ་ནི་བུ་མོར་རིགས་རྒྱུད་འཁོར་བའི་རྟེན་འབྲེལ་ཡིན།མདའ་དེའི་དབྱིབས་དང་རྣམ་པ་ཐམས་ཅད་མདའ་གཞུའི་མདའ་དང་རྦད་དེ་མཚུངས་མོད།འོན་ཀྱང་དེ་ནི་མཚོན་ཆའི་རིགས་ལས་འདས་པར་བྱས་ཏེ་བལ་དཀར་དང་དར་ཟབ་སྣ་ལྔ།གཟིག་སྲམ་གྱི་ལྤགས་པ།ཁ་བཏགས་ངསོགས་ཀྱིས་མཛེས་པར་བརྒྱན་ཏེ་བལྟས་པ་ཙམ་གྱིས་བཀྲ་ཤིས་ཤིང་ཡིད་དུ་འོང་བ་ཞིག་སྣང་།བཙན་མདའ་དེ་བག་གསར་ལ་གནས་ཡུལ་ནས་བུ་ཕྲུག་མ་སྐྱེས་བར་དུ་ལོ་རེ་བཞིན་མ་ཆག་པར་ཁྱེར་དགོས་ཤིང་།མག་པ་ཚང་གིས་ཀྱང་དེར་ཧ་ཅང་མཐོང་ཆེན་བྱས་ཏེ་རང་ཁྱིམ་གྱི་མཆོད་ཁང་ནང་དུ་འཇོག་པ་དང་།ད་དུང་བཙན་མདའི་མགོར་དུང་ཕྲུག་དང་མགྲོན་བུ།མེ་ལོང་སོགས་བཏགས་ཏེ་སྔར་ལས་ཀྱང་དགེ་ལེགས་ལྡན་པར་བརྒྱན་གྱི་ཡོདབཙན་མདའ་འཁྱེར་མཁན་ནི་བུ་མོ་རང་ཉིད་ཡིནཞིང་མདའི་རིང་ཐུང་ནི་སྨྱུག་མ་ཚིགས་དྲུག་ཡིནམདའ་དེ་འཁྱེར་བ་ལ་མག་པ་ཚང་གིས་སྔོན་ནསམདའ་ཆང་དང་མདའ་ཤ་ཞེས་བུ་མོ་ཚང་ལ་བསྐྱལ་དགོས།ཁྱིམ་ཚང་སུ་ཞིག་ཡིན་རུང་བཙན་མདའ་དེ་རང་གི་བུའི་བླ་མདའ་རུ་བརྩིས་པས།དེར་ཆགསྐྱོན་སོགས་བྱུང་ན་ཧ་ཅང་བཀྲ་མི་ཤིས་པའི་རྟགསཡིན་པར་སྙམ་སྟེ་ཁྱིམ་མི་ཚང་མས་དེར་གཅེས་སྤྲསདང་བདག་གཉེར་གང་ལེགས་བྱེད་ཀྱིན་གདའ་གཞན་ཡང་གལ་ཏེ་གཉེན་ཚང་ཕྱོགས་གཉིས་གངརུང་དང་།ཕྱོགས་གཉིས་ཀྱི་དགའ་ཉེ་སྤུན་མཆེདབཅས་ལ་ཚེ་ལས་འདས་པའི་དོན་རྐྱེན་མི་ལེགས་པསོགས་བྱུང་ཚེ།གཤིན་པོ་ལ་འདུན་བྱེད་པ་ཡིནཟེར་ནས་ལོ་དེར་བཙན་མདའ་མི་འཁྱེར་བར།ལོརྗེས་མའི་ནང་སླར་ཡང་མུ་མཐུད་དུ་ཁྱེར་བ་ཡིནནོ།།